Тезырыр тэмэму япшыныркъым
Дыгъуасэ зэхэтащ Гъуэгум шынагъуэншагъэр къыщызэгъэпэщынымкIэ Правительствэм и комиссэм и зэIущIэ. Ар къызэIуихащ икIи иригъэкIуэкIащ КъБР-м и Правительствэм и УнафэщIым и къуэдзэ Бэлэтокъуэ Владимир.
ЗэIущIэм къыщыпсэлъащ КъБР-м и ГИБДД-м и унафэщI Бэджыдэ Юрий, КъБР-м и суд приставхэм я федеральнэ IуэхущIапIэм и унафэщIым и къуэдзэ Ефэнды Олег, нэгъуэщIхэри.
2017 гъэм и блэкIа мазибгъум къриубыдэу республикэм гъуэгум зэрытет хабзэхэр зы мелуанрэ мин 50-рэ къыщызэпаудауэ къагъэлъэгъуащ абы зэрыкIэлъыплъ Iэмэпсымэхэм.
— Гъуэгум зэрытет хабзэр къызэпызыудахэмрэ административнэ Iуэху къызыхузэIуахахэмрэ тралъхьа тезырыр япшыну сом мелуани 177.222-рэ къатыжащ нобэкIэ. Ауэ, ди жагъуэ зэрыхъунщи, ар мащIэ дыдэщ, хабзэр къызэпызыудахэм япшынын хуейм елъытауэ. Псалъэм папщIэ, нобэкIэ Iуэху мин 524-рэ суд приставхэм яIыгъщ. Абы теухуауэ Iуэхур зэрыхъунур иджыри тщIэркъым, ауэ мазибгъум къриубыдэу дызыхэплъа Iуэхухэм ящыщу мин 880-м хабзэр къызэрызэпаудар къыщIагъэщри, тезырыр ирагъэпшыныну траухуащ. Къыхэгъэщыпхъэщ Iуэху мин бжыгъэ куэд хабзэм къемызэгъыу къаIэтауэ къалъытэу зэрызэхуащIар, — жиIащ Бэджыдэр къыщыпсэлъам.
Абы теухуауэ Бэлэтокъуэ Владимир жиIащ ГИБДД-м иригъэкIуэкIа къэпщытэныгъэхэм, хабзэр къызэпызыудахэм тралъхьа тезырхэм щыщу сом мелуан 594-рэ илъэсыр имыкI щIыкIэ къыхахыжын зэрыхуейм зэрыщыгъуазэр.
— Сэ фыкъыхуезджэркъым ди цIыхухэм лей ефхыу ахъшэр къыхэфхыжыну. Ауэ мыбдеж къыщифIуа бжыгъэхэмрэ лэжьыгъэр зэрывгъэзащIэ щIыкIэмрэ щыхьэт тохъуэ фи къалэнхэм фазэрыпэмылъэщым, фи зэдэлэжьэкIэр тэмэму убзыхуа зэрымыхъуам, — жиIащ къулыкъущIэм.
Фырэ Анфисэ.
